Зэхыхьэ дахэр джэгушхуэкIэ яухыж
Адыгэхэм я махуэм Шэджэм муниципальнэ районым щыIащ Дунейпсо Адыгэ Хасэм и ХI Конгрессым хэтахэр. ЩIыналъэ властым и лIыкIуэхэм ящIыгъуу ахэр хэтащ гуфIэгъуэ махуэм теухуа дауэдапщэхэр къыщызэрагъэпэща щIыпIэхэм.
Шэджэм къалэм дэт курыт еджапIэ №1-м Тыркум, Иорданием, Сирием щыщ ди лъэпкъэгъухэр щрагъэблэгъащ адыгэ фащэкIэ хуэпа школакIуэхэм. Мы IуэхущIапIэм и пщIантIэм абыхэм яфIэгъэщIэгъуэну щыгъуазэ зыщащIащ адыгэ уней лъапсэм и зэхэлъыкIэмрэ абы илъ хабзэхэмрэ. Адыгэ шхыныгъуэхэр щыпэрыхьэт Iэнэм, зэрыхабзэу, махъсымэ фалъэр щаIэтащ адыгэ лъэпкъым и ефIэкIуэныгъэм, дуней псом мамырыгъэ щыIэным хуэгъэза хъуэхъухэм щIэту.
АдэкIэ хьэтиякIуэм адыгэ джэгур зэхишащ икIи еджакIуэхэр утыкум къихьэри къагъэлъэгъуащ лъэпкъ къафэхэм зэрыхуэIэзэр, хабзэхэм зэрыщыгъуазэр.
ГуфIэгъуэ Iуэхухэм щыпащащ курыт еджапIэм и кIуэцIым. ХьэщIэхэм ирагъэлъэгъуащ сабийхэм езыхэм я IэкIэ ягъэхьэзыра адыгэ шхыныгъуэхэр, лъэпкъ Iэмэпсымэ зэмылIэужьыгъуэхэр.
ГуфIэгъуэ Iуэхухэр щекIуэкIащ щIыналъэм щэнхабзэмкIэ и унэми. Абы къыщызэIуаха концертышхуэм хэтхэм гуапэу ирагъэблагъэри жьантIэмкIэ щагъэтIысащ нэгъуэщI щIыналъэхэм къикIа ди лъэпкъэгъухэр. Концертым и пэщIэдзэм «Шэджэм псыкъелъэхэр» цIыхубэ ансамблым и уэрэджыIакIуэхэм пасэрей адыгэ уэрэдыжьхэр щыжаIащ. Абыхэм ящыщщ «Си гухэлъхэм фыкъежьу», «Щауэ Нэкурэ» уэрэдхэр, нэгъуэщIхэри. Псоми ягу ирихьащ «Эрирей» балъкъэр цIыхубэ ансамблым и макъамэхэри. ЦIыхухэр я макъ гуакIуэхэмкIэ къыдахьэхащ уэрэджыIакIуэхэу ДыщэкI Артур, Юташевэ Людмилэ, Атэлыкъ Алим, Пщынокъуэ Дианэ, Беппаев ТIэхьир, Ахъуэхъухэ Ланэрэ Марианнэрэ, Ахъмэт Дариянэ сымэ.
Махуэшхуэ дауэдапщэхэр щаухащ щэнхабзэмкIэ унэм и гупэм деж иIэ утыкум. Абы къыщызэIуаха джэгушхуэр пщыхьэщхьэр хэкIуэтэху екIуэкIащ.
КIарэ Элинэ.
